แนะลดพอร์ตหุ้น
โบรกเกอร์ยันเสี่ยงเศรษฐกิจโลกหดกองทุนรวมเดินหน้าตุนหุ้นเต็มเหนี่ยว
18 เม.ย. 2556

โบรกเกอร์ยันเสี่ยงเศรษฐกิจโลกหดกองทุนรวมเดินหน้าตุนหุ้นเต็มเหนี่ยว
หุ้นตื่นเศรษฐกิจโลกหดตัวกดดัชนีวูบ 5 จุด โบรกเกอร์แนะลดหุ้นเหลือ 30% กองทุนมองยาวถือหุ้นเต็มที่
ตลาดหุ้นไทยเปิดทำการวันแรก หลังหยุดยาวในช่วงเทศกาลสงกรานต์ตลาดเต็มไปด้วยความผันผวน ดัชนีมีทั้งปรับตัวเพิ่มขึ้นในแดนบวกและดิ่งตัวลงมาอยู่ในแดนลบ โดยระหว่างวันขึ้นไปสูงสุดที่ 1,538.19 จุด และลงไปต่ำสุดที่ 1,518.19 จุด และปิดตลาดที่ 1,521.53 จุด ลดลง 5.79 จุด มูลค่าการซื้อขาย 56,936.71 ล้านบาท ต่างชาติซื้อ 197.89 ล้านบาท สถาบันซื้อ 1,546.20 ล้านบาท พอร์ต บล.ขาย 1,510.08 ล้านบาท และรายย่อยขาย 234.01 ล้านบาท ขณะที่ต่างชาติซื้อสุทธิ 3,442 ล้านบาท ในตลาดตราสารหนี้
ปัจจัยที่กดดันตลาดมีทั้งผลกระทบจากราคาทองคำที่ดิ่งรุนแรง เศรษฐกิจจีนที่โตต่ำกว่าคาดจนทำให้เกิดความกังวลว่าเศรษฐกิจโลกจะหดตัวลง และแนวโน้มค่าเงินบาทที่แข็งค่าขึ้น เป็นต้น
นายสุกิจ อุดมศิริกุล กรรมการผู้จัดการสายงานวิจัย บริษัทหลักทรัพย์ (บล.) เมย์แบงก์ กิมเอ็ง (ประเทศไทย) คาดว่าสัปดาห์นี้ดัชนีหุ้นไทยจะปรับตัวลดลงประมาณ 12% จากปัจจัยความกังวลดังกล่าว 
นายเทิดศักดิ์ ทวีธีระธรรม ผู้อำนวยการอาวุโส บล.เอเซีย พลัส กล่าวว่า ตลาดหุ้นไทยในวันที่ 18 เม.ย. คาดว่าจะยังแกว่งตัวผันผวนต่อเนื่อง มีการปรับตัวขึ้นแรงเมื่อปลายสัปดาห์ที่แล้วก่อนหยุดยาวเทศกาลสงกรานต์ ทำให้ในสัปดาห์นี้อาจมีการเทขายทำกำไรของนักลงทุนต่างชาติออกมา จึงแนะนำให้นักลงทุนถือหุ้นเพียง 30%
สำหรับการประกาศผลดำเนินงานงวดไตรมาสแรกของปี 2556 ที่คาดว่าจะเกิดขึ้นในช่วงสัปดาห์หน้า ของกลุ่มธนาคารพาณิชย์ออกมาเช่นกัน บล.เอเซีย พลัส ได้คาดหมายกำไรสุทธิปี 2556 อยู่ที่ 2.1 แสนล้านบาท และประเมินว่ากำไรสุทธิในงวดไตรมาสแรกปี 2556 นี้จะอยู่ที่ราว 4.9 หมื่นล้านบาท หรือคิดเป็น 22% ของประมาณการกำไรสุทธิทั้งปี 2556
ผู้จัดการกองทุนรายหนึ่ง เปิดเผยว่า กองทุนยังถือหุ้นเต็มพอร์ตโดยไม่ได้ขายหรือถือเงินสดเพิ่ม แม้ข่าวที่เกิดขึ้นทั้งกรณีเหตุระเบิดที่สหรัฐหรือแม้กระทั่งตัวเลขจีดีพีของจีนไตรมาสแรกที่ออกมาชะลอตัว ก็ไม่ได้ส่งผลกระทบต่อปัจจัยพื้นฐานของตลาดหุ้นไทย ซึ่งแนวโน้มกำไรบริษัทจดทะเบียนยังเติบโตได้ดี
“ถือเป็นเรื่องปกติที่ตลาดหุ้นจะผันผวน เพราะขึ้นมามากแล้ว ดังนั้นเมื่อหุ้นดีๆ ราคาลงมามาก กองทุนก็จะซื้อและไปขายตัวที่มีราคาแพง แต่ไม่ถือเงินสด” ผู้จัดการกองทุน เปิดเผย
นางภรณี ทองเย็น ผู้ช่วยกรรมการผู้อำนวยการสายงานวิจัย บล.เอเซีย พลัส ให้ความเห็นว่า หุ้นไทยผันผวนทั้งแดนบวกและแดนลบ แรงกดดันจากเศรษฐกิจโลกหลังจากที่กองทุนการเงินระหว่างประเทศ (ไอเอ็มเอฟ) ได้ปรับลดคาดการณ์การขยายตัวของเศรษฐกิจหลายประเทศ โดยเฉพาะประเทศยักษ์ใหญ่อย่างสหรัฐ รวมถึงปัญหาเศรษฐกิจในยุโรป
สำหรับปัจจัยที่ควรต้องติดตาม คือ สถานการณ์เศรษฐกิจโลกและตัวเลขเศรษฐกิจที่สำคัญต่างๆ อาทิ การรายงานตัวเลขยอดค้าปลีกอังกฤษเดือน มี.ค. และจำนวนผู้ขอรับสวัสดิการการว่างงานครั้งแรกรายสัปดาห์ของสหรัฐ ในวันที่ 18 เม.ย. เป็นต้น 
กลยุทธ์การลงทุน แนะนำนักลงทุนให้เลือกเก็งกำไรรายตัว